b"\n_START_ARTICLE_\nMorbidelli\n_START_SECTION_\nHist\xc3\xb2ria\n_START_PARAGRAPH_\nL'empresa t\xc3\xa9 els seus or\xc3\xadgens l'any 1910 com a fabricant d'eines per la fusta. L'any 1967 Giancarlo Morbidelli, un industrial fabricant de m\xc3\xa0quines per treballar fusta, i pilot aficionat a les motos, inici\xc3\xa0 la seva col\xc2\xb7laboraci\xc3\xb3 amb Franco Rhingini, dissenyador de motos de competici\xc3\xb3. L'empresa arrib\xc3\xa0 a tenir 300 empleats mentre el negoci de la fusta finan\xc3\xa7ava l'activitat motociclista._NEWLINE_L'any 1969 l'empresa va tenir el seu primer equip al Campionat del M\xc3\xb3n de motociclisme de velocitat de 50cc. L'any 1972 l'equip guany\xc3\xa0 dues curses al Campionat del M\xc3\xb3n de motociclisme de velocitat de 125cc amb el pilot Gilberto Parlotti per\xc3\xb2 Parlotti va morir en la cursa de l'Illa de Man. Malgrat aquest fet tr\xc3\xa0gic, l'empresa continu\xc3\xa0 i el 1974 Jorg Muller s'encarreg\xc3\xa0 del desenvolupament. En la temporada 1975 obtingu\xc3\xa9 el campionat del m\xc3\xb3n de 125 cc amb el pilot Paolo Pileri. El seu company d'equip a Morbidelli, en Pier Paolo Bianchi acab\xc3\xa0 segon. Bianchi guany\xc3\xa0 el campionat del m\xc3\xb3n de 125cc l'any seg\xc3\xbcent. _NEWLINE_La temporada 1977 va marcar el punt \xc3\xa0lgid de l'empresa, ja que guany\xc3\xa0 els campionats de 125cc i 250cc. Mario Lega guany\xc3\xa0 el campionat del m\xc3\xb3n de 250 i Pier Paolo Bianchi el de 125._NEWLINE_Fins al 1976 les motos Morbidelli no eren disponibles per pilots privats. Aquell any es constru\xc3\xad una f\xc3\xa0brica a Pesaro anomenada MBA (Morbidelli-Benelli Armi), per produir motocicletes de 123 cc fins a 248 cc._NEWLINE_L'equip MBA guany\xc3\xa0 el campionat del m\xc3\xb3n de 125cc l'any 1978 amb Eugenio Lazzarini i l'any 1980 amb Pier Paolo Bianchi. Morbidelli continu\xc3\xa0 competint fins a la temporada 1982. L'any 1994, Morbidelli constru\xc3\xad una innovadora motocicleta esportiva de 32 v\xc3\xa0lvules, 847 cc, 90\xc2\xb0,V8 que fou inclosa al Llibre Guinness de R\xc3\xa8cords de l'any 2001 com la motocicleta m\xc3\xa9s cara del m\xc3\xb3n.\n_START_SECTION_\nMorbidelli actualment\n_START_PARAGRAPH_\nActualment l'antiga f\xc3\xa0brica Morbidelli acull a Pesaro un museu de motos cl\xc3\xa0ssiques que recorda l'antiga gl\xc3\xb2ria de l'empresa._NEWLINE_D'altra banda, l'empresa Morbidelli forma part del grup SCM de R\xc3\xadmini i produeix m\xc3\xa0quines per treballar la fusta."